Klára Jarunková

Klára Jarunková (rodená Chudíková) (* 28. apríl 1922, Červená Skala  † 11. júl 2005, Bratislava) bola slovenská novinárka, prozaička a autorka literatúry pre deti a mládež. Jedna z najprekladanejších slovenských spisovateľov 2. polovice 20. storočia, jej diela vyšli takmer v štyridsiatich jazykoch v Európe i vo svete. V apríli 2022 Slovenská pošta vydala poštovú známku s jej podobizňou.

Životopis 
Narodila sa v rodine poštového úradníka. Jej otec Július Chudík sa narodil v roku 1891 na Červenej skale, kde si ho ako chlapca vybral do služby bulharský cár Ferdinand Coburg, ktorého sprevádzal na všetkých jeho cestách i bojiskách ako jeho talizman. Neskôr sa stal chatárom v Nízkych Tatrách. Ľudovú školu vychodila v rodisku, meštiansku školu v Podbrezovej a Brezne. Stredoškolské vzdelanie získala na dievčenskom gymnáziu v Banskej Bystrici, kde v roku 1940 úspešne zmaturovala. Popri zamestnaní (1943 – 1946) začala študovať aj slovenčinu a filozofiu na Filozofickej fakulte Univerzity Komenského, no toto štúdium nikdy nedokončila. Začala pracovať ako učiteľka v Korytárkach (okres Detva), neskôr pracovala na bratislavskej radnici (1943 – 1947), v Česko-slovenskom rozhlase (1953 – 1954) a napokon sa usadila v redakcii časopisu Roháč. Od roku 1984 bola na dôchodku.

Tvorba 
V roku 1953 začala písať pre rozhlas a neskôr pre časopis Roháč, ale i ďalšie časopisy a denníky reportáže, satirické črty a poviedky. Prvá kniha jej však vyšla až v roku 1960 (zbierka humoristických čŕt a poviedok zo žiackeho života Hrdinský zápisník). Jej prístup k detskej literatúre bol nezvyčajný – príbehy podávala z pohľadu dieťaťa a písala ich v prvej osobe, čím dávala dieťaťu šancu lepšie sa vcítiť do deja a zosobniť si ho. Okrem detských rozprávok sa venovala i dievčenským románom, náučno-poznávacej a cestopisnej literatúre. Diela ako Jediná a Brat mlčanlivého Vlka sa vďaka 70 prekladom stali súčasťou zlatého fondu svetovej literatúry pre deti a mládež. Jej diela sú preložené do takmer 40 jazykov.

Pamäti svojho otca na jeho účinkovanie v službách bulharského cára prerozprávala v knihe Horehronský talizman.

Ocenenia 
 1961 – cena výboru Slovenského literárneho fondu
 1970 – zápis na Čestnú listinu IBBY
 1970 – Deutscher Jugendbuchpreis, za knižné dielo Brat mlčanlivého Vlka 
 1975 – cena Fraňa Kráľa za tvorbu pre deti a mládež
 1976 – národná talianska cena Bancarellino nationale Italiana
 1979 – zápis na Mimoriadnu čestnú listinu Hansa Christiana Andersena
 1980 – ocenenie zaslúžilá umelkyňa
 1996 – Pribinov kríž 1. triedy
 2004 – Rad Ľudovíta Štúra 1. triedy
 okrem toho bola tiež nominovaná na Nobelovu cenu za literatúru a cenu Astrid Lindgrenovej

Diela 
 1960 – Hrdinský zápisník, príbehy školákov
 1961 – Čierna hodinka plná divov a fantázie
 1962 – Deti slnka
 1963 – Jediná, dievčenský román
 1963 – Zlatá sieť
 1964 – O jazýčku, ktorý nechcel hovoriť, rozprávky o prváčikoch
 1967 – Brat mlčanlivého Vlka
 1968 – Pomstiteľ, novela
 1972 – Pár krokov po Brazílii, cestopis
 1974 – Tulák, novela
 1974 – O psovi, ktorý mal chlapca, rozprávky pre najmenších
 1977 – Tiché búrky, román plný zážitkov z jej detstva
 1978 – O Tomášovi, ktorý sa nebál tmy
 1978 – Horehronský talizman, pamäti jej otca Júliusa Chudíka
 1978 – Stretnutie s nezvestným
 1979 – Čierny slnovrat, román z obdobia SNP
 1979 – Obrázky z ostrova
 1980 – Kde bolo, tam bolo, texty k obrázkovej knižke Dany Zacharovej
 1983 – O vtáčikovi, ktorý vedel tajomstvo
 1984 – O dievčatku, ktoré šlo hľadať rozprávku
 1986 – Rozprávky
 1989 – Dedko a vlk
 1993 – Nízka oblačnosť

Referencie

Literatúra 
 Slovník slovenských spisovateľov 20. storočia
 Viliam Marčok: Svetová Klára Jarunková, Spolok slovenských spisovateľov, 2015, ISBN 978-80-89727-34-6.

Externé odkazy 
 
 Klára Jarunková – litcentrum.sk
 Mestská knižnica mesta Piešťany 
 Knihy – databazeknih.cz

Slovenskí spisovatelia
Slovenskí spisovatelia pre deti a mládež
Slovenskí prozaici
Ženy v slovenskej literatúre
Česko-slovenskí zaslúžilí umelci
Nominanti Nobelovej ceny
Osobnosti zo Šumiaca
Držitelia Radu Ľudovíta Štúra I. triedy
Osobnosti na slovenských poštových známkach